Malnavas pagasts

**Malnavas pagasts** ir viena no Ludzas novada administratīvajām teritorijām tā ziemeļaustrumos, Krievijas pierobežā. Robežojas ar Kārsavas pilsētu un Salnavas, Mežvidu, Mērdzenes un Goliševas pagastiem. 

## Daba
Malnavas pagasta lielākā daļa atrodas Mudavas zemienē. Ziemeļrietumu daļu aizņem Abrenes nolaidenums, ko no austrumiem un dienvidiem apņem Zilupes līdzenums. Dienvidrietumu stūri aizņem Austrumlatvijas zemienes Adzeles pacēlums. Reljefs ir lēzeni viļņots, ar nelieliem plakanvirsmas pauguriem, morēnu līdzenumiem un pārpurvotiem līdzenumi. No Salnavas pagasta iestiepjas Žurlavas-Malnavas grēda, kurā nedaudz uz rietumiem no Malnavas ir pagasta augstākais paugurs - Žurilovas kalns (120 m).

### Hidrogrāfija
Upes:
* Rītupe
** Ījovkas strauts
** Strauja
** Šņitka

Purvi:
* Salinīku purvs
* Mihaļčenku purvs

## Vēsture
1945. gadā Kārsavas pagastā izveidoja **Bozaukas** ciema padomi. 1954. gadā Bozaukas ciemam pievienoja likvidēto Nesteru ciemu, 1965. gadā — Kārsavas ciema padomju saimniecības «Malta» teritoriju, 1975. gadā — vēl daļu Kārsavas ciema teritorijas. 1975. gadā Bozaukas ciemu pārdēvēja par **Malnavas ciemu**. 1990. gadā ciemu reorganizēja par pagastu. 2009. gadā pagastu kā administratīvo teritoriju iekļāva Kārsavas novadā. 2021. gadā Kārsavas novadu iekļāva Ludzas novadā.

### Dabas un kultūrvēsturiskais mantojums
* Muižas apbūves komplekss: muižas ēka, saimniecības ēkas un 19. gadsimtā pēc regulāra plānojuma stādītais muižas parks ( 18,6 ha).

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Apdzīvotās vietas
Lielākās apdzīvotās vietas ir Malnava (pagasta centrs; 323 iedzīvotāji 2021. gadā), Bozova (87 iedz.), Lemešova (75 iedz.), Soldoni (73 iedz.), Novoselki (71 iedz.), Lielā Zeļčeva (64 iedz.), Nesteri (45 iedz.), mazākas apdzīvotas vietas ir Ancani, Barkāni, Beržovka, Buzinkova, Čāvi, Čudari, Dagušova, Drikaški, Grebņova, Ījovka, Īrubine, Jieči, Kabulova, Kapačova, Kaskāni, Kārsavas stacija, Kokari, Kolnasils, Krīveņi, Kukari, Lāpova, Lielā Bondarova, Liuzinīki, Ločukolni, Lozdova, Lugi, Lukstinīki, Ļurbova, Malnavas ferma, Mazā Baranova, Mazā Bondarova, Mazā Zeļčova, Meitri, Mihaļčenki, Morozovka, Moseji, Naglāni, Orlāni, Petinova, Pureņi, Rudiņova, Salinīki, Skobulīne, Stabule, Straujenka, Šņitki, Tipini, Tronova, Ubagova, Zastinski, Zibla.

## Saimniecība
Pagastā atrodas Salinīku un Straujenkas dolomīta atradnes. Grebņovā atrodas smilts atradne. Salinīku purva kūdra izmantojama lauksaimniecībā. 

### Transports
Pagastu šķērso dzelzceļa līnija Sanktpēterburga-Varšava, šoseja Krievijas robeža-Rēzekne-Daugavpils-Lietuvas robeža, autoceļi Kārsava-Ludza-Ezernieki, Kārsava-Krievijas robeža (Aizgārša), Kārsava-Kārsavas stacija, Bozova-Kaskāni un Ludza-Stiglova-Kārsava.

## Izglītība un kultūra
Malnavas pagastā ir tautas nams un divas bliotēkas Nesteros un Bozovā.
 
Malnavas koledža atrodas Malnavas muižas kungu mājā, tur arī klēts, saimniecības ēka un parks, kas ir aizsargājams kopš 1957. gada. 1928. gadā Bozovā atklāja pieminekli Latvijas Brīvības cīņās kritušajiem karavīriem. Malnavā 1996. gadā uzstādīja piemiņas akmeni pirmajam Malnavas tehnikuma direktoram Pēterim Sauleskalnam. Pie tehnikuma vecā korpusa 2000. gadā atklāja piemiņas plāksni bijušam audzēknim, kureliešu bataljona komandierim Robertam Rubenim.

## Atsauces